Papersnake/gushiwen huggingface dataset:
沁园春（寿楚阳赵宰·四月初二）
周申（宋代）

瑞就柯山，昴宿储祥，嵩岳降神。羡堂堂玉莹，汪汪陂量，一襟风月，满腹经纶。试部丹砂，聊乘凫舄，来种锦江桃李春。弦歌地，看吏能绰著，荐墨争新。

从兹大振家声。待京国来归专秉钧。想宸恩初拜，北门学士，都人尽道，东阁郎君。雨细丝轻，梅黄金重，两荚宝阶呈端蓂。称觞庆，愿莱衣衮衮，长照壮椿。
杂感 其二
曾纪泽（清代）

铜梁山麓涧之湄，山色苍茫云意奇。荷发双池香在叶，桐高百尺老无枝。

未成避世谋中隐，正坐封侯怅数奇。寄语九峰山下士，汲泉应及在山时。
蒙城清燕堂
王安石（宋代）

清燕新碑得自蒙，行吟如到此堂中。
吏无田甲当时气，民有庄周後世风。
庭下早知闲木索，坐间遥想御丝桐。
飘然一往何时得，俛仰尘沙欲作翁。
送乔仝寄贺君六首（并叙）
苏轼（宋代）

旧闻靖长官、贺水部，皆唐末五代人，得道不死。
章圣皇帝东封，有谒于道左者，其谒云晋水部员外郎贺亢，再拜而去，上不知也。
已而阅谒，见之，大惊，物色求之不可得。
天圣初，又使其弟子喻澄者诣阙进佛道像，直数千万。
张公安道与澄游，具得其事。
又有乔仝者，少得大风疾几死，贺使学道，今年八十，益壮盛。
人无复见贺者，而仝数见之。
元祐二年十二月，仝来京师十许日，余留之不可，曰贺以上元期我于蒙山，又曰吾师尝游密州，识君于常山道上，意若喜君者。
作是诗以送之，且作五绝句以寄贺。
君年二十美且都，初得恶疾堕眉须。
红颜白发惊妻孥，览镜自嫌欲弃躯。
结茅穷山啖松腴，路逢逃秦博士卢。
方瞳照野清而臞，再拜未起烦一呼。
觉知此身了非吾，炯然莲花出泥涂。
随师东游渡潍邞，（潍、邞，密州二水名。
。
）山头见我两轮朱。
岂知仙人混屠沽，尔来八十胸垂胡。
上山如飞嗔人扶，东归有约不敢渝。
新年当参老仙儒，秋风西来下双凫，得枣如瓜分我无。
生长兵间早脱身，晚为元祐太平人。
不惊渤澥桑田变，来看龟蒙漏泽春。
曾谒东封玉辂尘，幅巾短褐亦逡巡。
行宫夜奏空名姓，怅望云霞缥缈人。
垂老区区岂为身，微言一发重千钧。
始知不见高皇帝，正似商山四老人。
旧闻父老晋郎官，已作飞腾变化看。
闻道东蒙有居处，愿供薪水看烧丹。
千古风流贺季真，最怜嗜酒谪仙人。
狂吟醉舞知无益，粟饭藜羹间养神。
禅人并化主写真求赞
释正觉（宋代）

两眼碧，一面黄。
舌头不掉，鼻孔难藏。
老兔静弄魄，灵犀通得光。
历历机感兮，何用思量。
寓江州分司衙随笔五首 其一
董嗣杲（宋代）

街声崇墉隔，畏客陶诗兴。枯梅三两株，仅有枝条剩。

斜晖卧竹棚，叠藓覆石磴。始来觊联属，久去归蹭蹬。

万丈庐山高，苦恨无楼凭。此时坐宽凉，忘却船如甑。
咏雪次铎字痛字韵二首 其二
项安世（宋代）

我诗已巴歈，曲短不成弄。君诗如郢人，白云渺云梦。

天公震而如，大地作一供。封姨不自惜，纷纷管迎送。

须臾万象灭，此世无与共。惟馀沧江水，不止亦不动。

耸渠缟带裤，等用麻衣讽。寒梅自生香，古井亦受冻。

松髯老不脱，岁晚见梁栋。此事且勿言，惟知饮当痛。
裴相公大学士见示答张秘书谢马诗并群公属和因命追作
刘禹锡（唐代）

草玄门户少尘埃，丞相并州寄马来。初自塞垣衔苜蓿，

忽行幽径破莓苔。寻花缓辔威迟去，带酒垂鞭躞蹀回。

不与王侯与词客，知轻富贵重清才。
孺子台吟
严羽（宋代）

去年醉与东湖别，欲上衡湘泛秋月。君家留我却邅回，怅望还成阻修阔。

西山缥缈翠屏开，复忆滕王倒玉杯。经过始识洪崖井，调笑重登孺子台。

台前呼酒折荷花，水净烟明散落霞。举杯失笑君何在，望断行云空咄嗟。

故人别后还愁绪，此都不是余留处。兴来目送海边鸿，归心挂在闽溪树。

路逢估客有情人，因得题诗一寄君。大鹏正展图南翼，空有相思隔海云。
十二弟季所和邵子文病中感怀之作复次韵寄子
晁说之（宋代）

先生穷作书，宁比近术赦。
天故使之贫，赤手唯是籍。
或者窥残使，律吕起韶夏。
微意有子传，光烛不邻借。
大臣荐曰才，留守劝征驾。
讲席出正涂，肯以眇跛讶。
生平畎亩心，愿被草木化。
卧龙终佐汗，扪虱聊依华。
二君独何居，耿耿心中夜。
不悟伊吕间，安容管葛亚。
璞玉讵连城，只堪双刖价。
何事揶揄鬼，疾病寻舋罅。
井臼每苦烦，药食则不暇。
不药得中医，默符覆器□。
哦诗便无恙，乞酒宴茅舍。
弥荷天地恩，性命永其贳。
饥鹰侍中辈，死矣一饱乍。
顾我与君侯，更愧东山谢。
杂咏一百首·李淳风
刘克庄（宋代）

逆知生女主，预说覆唐宗。
误杀五娘子，安知在后宫。
哭杜府君
陆游（宋代）

叔高初过我，风度何玉立，超然众客中，可慕不待揖。
入都多宾众，伯高数来集，质如琮璧润，气等芝兰袭。
晚乃过仲高，午日晒行笠，匆匆遽别去，怅望空怏悒。
有如此三高，青紫何足拾。
岂无知之者，相视莫维絷。
穷鱼虽相悯，可媿吐微泾。
亦知尊公贤，何止盖乡邑。
向风每拳拳，识面真汲汲。
秋风忽闻讣，执书叹以泣。
造门不自决，追悔今何及！又闻著书富，手泽溢巾笈。
哀毁要无益，遗稿勤缀缉。
登山回
林用中（宋代）

胜概峰头寺，寻幽客自来。
泉声涧分细，山色翠成堆。
踏破千崖雪，还闻一夜雷。
东林期拟结，卧石梦忘回。
乐清轩十律为乡友沙士清 其二
倪岳（明代）

独把行踪混草莱，年年图得见花开。高山流水从调弄，明月清风共往来。

一个长松三径菊，几竿修竹半窗梅。寻幽只合诗人到，爱听清吟对酒杯。
大热二首
欧阳修（宋代）

阳晖烁四野，万里纤云收。
羲和困路远，正午当空留。
枝条不动影，草木皆含愁。
深林虎不啸，卧喘如吴牛。
蜩蝉一何微，嗟尔徒啾啾。
赠相者非常眼
马廷鸾（宋代）

已分山林着此臞，一科端不补遗余。
朝来忽遇非常眼，废却窗前半日书。
来宾渡
张弼（明代）

湿云含雨阁宾江，骑从弓刀渡晚艭。忽听沙头津吏报，前行还有大龙泷。
寒食
陆游（宋代）

小市禁烟余，东郊展墓初。
桐阴覆碧井，泉脉入清渠。
贫悴停游舫，龙锺废荷鉏。
西窗斜日在，且复勘残书。
宿景光父
叶之芳（明代）

白露下疏牖，萧条秋夜凉。
入门君未寝，明月在藜床。
贫贱元同病，飘零只独伤。
不堪闻蟋蟀，久已怨离乡。
古意十四首
章云心（宋代）

龙马图犹在，麒麟使亦传。
羲皇心不死，孔子梦难圆。
凉蟾
宋祁（宋代）

凉蟾齧残云，飞影上西庑。鹊鸦依空墙，蟏蛸已在户。

君行阅三岁，确战亦云苦。新衣本自绽，故裳复谁补。

朔风万里来，傥或从君所。风过无传音，徘徊独谁语。
赠别三首 其一
周密（宋代）

岁晚日云暮，朔吹鸣枯枝。迢迢万里道，游子奚所之。

前置酒一樽，于以纾别离。人生尽岐路，流转勿自悲。
此夕
杨亿（宋代）

此夕秋风臘败荷，玉钩斜影转庭柯。
鲛人泪有千珠迸，楚客愁添万斛多。
锦里琴心谁涤器，石城桃叶自横波。
程乡酒薄难成醉，带眼频移奈瘦何。
识字行
洪咨夔（宋代）

识字不用多，识多反为累。
结交何用深，交深或中弃。
紫微有君房，郎将得宾王。
胸无半点墨，七襄亦成章。
票姚新宾客，文园旧妇仇。
虽非平生驩，冰雪生春容。
劝君五车不须读，瞑坐蒲团养双目。
作云作雨手翻覆，有时乌好丈人屋。
幽成四景·山色
张玉孃（元代）

远山翠不减，满庭摇空青。
坐对太古色，终日有馀情。
少稷劝饮每作色明远忽拂袖去戏呈
韩元吉（宋代）

无多酌我盖司隶，不能满觞田将军。
坐中幸免沐猴舞，且复周将非贵人。
人言劲饮无恶意，君胡作恶使客起。
少陵亦遭田父肘，况我忘形友君子。
从今勿劝亦勿辞，我欲眠时君自归。
先生一斗一石醉，莫问喧争与嘲戏。
植杖
郭祥正（宋代）

独往怜渔艇，群飞爱暮鸥。谁云天地窄，自伴水云游。

荇叶青争老，蓼花红半收。江头人事绝，植杖我何忧。
木绵花歌
陈恭尹（清代）

粤江二月三月来，千树万树朱华开。有如尧时十日出沧海，又似魏宫万炬环高台。

覆之如铃仰如爵，赤瓣熊熊星有角。浓须大面好英雄，壮气高冠何落落。

后出棠榴枉有名，同时桃杏惭轻薄。祝融炎帝司南土，此花无乃群芳主。

巢鸟须生丹凤雏，落英拟化珊瑚树。岁岁年年五岭间，北人无路望朱颜。

愿为飞絮衣天下，不道边风朔雪寒。
和新市杂咏
赵希逢（宋代）

相逢逆旅若为亲，一醉难酬一笑开。
夜静酒阑清不奈，好风吹月入樽来。
砂锣盛油
释慧勤（宋代）

铜砂锣里落盛油，生菜还他萝卜头。
但看来年正月半，家家门首挂灯毬。
【越调】天净沙　十二月乐词并序
孟昉（元代）

凡文章之有韵者，皆可歌也。第时有升降，言有雅俗，调有古今，声有清浊。
原其所自，无非发人心之和，非六德之外，别有一律吕也。汉魏晋宋之有乐府，
人多不能晓；唐始有词，而宋因之，其知之者亦罕见其人焉。今之歌曲，比于古
词，有名同而言简者；时亦复有与古相同者，此皆世变之所致，非故求异乖诸古
而强合于今也。使今之曲歌于古，犹古之曲也。古之词歌于今，犹今之词也。其
所以和人之心养情性者，奚古今之异哉！先哲有言：今之乐犹古之乐，不其然欤！
尝读李长吉十二月乐词，其意新而不蹈袭，句丽而不忄舀淫。长短不一，音节亦
异。旁构冥思，朝涵夕泳。谐五声以摊其腔，和八音以符其调。寻绎日久，竟无
所得，遂辍其学，以待知音者出而余承其教焉！因增损其语，而隐括为〔天净沙〕，
如其首数。不惟于樽席之间，便于宛转之喉；且以发长吉之蕴藉，使不掩其声者。
慎勿曰：侮贤者之言云。
上楼迎得春归，暗黄著柳依依，弄野轻寒似水。锦床鸳被，梦回初日迟迟。　正月
劳劳胡燕酣春，逗烟薇帐生尘，蛾髻佳人瘦损。暖云如困，不堪起舞缃裙。　二月
夹城曲水飘香，扫蛾云髻新妆，落尽梨化欲赏。不胜惆怅，东风萦损柔肠。　三月
依微香雨青氛，金塘闲水生，数点残芳堕粉。绿莎轻衬，月明空照黄昏。　四月
沿华水汲清樽，含风轻索殳虚门，舞困腮融汗粉。翠罗香润，鸳鸯扇织回文。　五月
疏疏拂柳生裁，炎炎红镜初开，暑困天低寡色。火轮飞盖，晖晖日上蓬莱。　六月
星依云渚溅溅，露零玉液涓涓，宝砌衰兰剪剪。碧天如练，光摇北斗阑干。　七月
吴姬鬓拥双鸦，玉人梦里归家，风弄虚檐铁马。天高露下，月明丹桂生华。　八月
鸡鸣晓色珑璁，鸦啼金井梧桐，月坠茎寒露涌。广寒霜重，方池冷悴芙蓉。　九月
玉壶银箭难倾，花凝笑幽明，霜碎虚庭月冷。绣帏人静，夜长鸳梦难成。　十月
高城回冷严光，白天碎坠琼芳，高饮挝钟日赏。流苏金帐，琐窗睡杀鸳鸯。　十一月
日光洒洒生红，琼葩碎碎迷空，寒夜漫漫漏永。串销金凤，兽炉香霭春融。　十二月
七十二候环催，葭灰玉重飞，莫道光阴似水。羲和迁辔，金鞭懒著龙媒。　闰月
壬申年封州自正旦雨至元宵不止
郑刚中（宋代）

人图作元夜，剪纱累红莲。
天欲下膏泽，万瓦飞流泉。
烧灯雨何损，不过市井喧。
春若无此雨，从谁觅丰年。
痴儿騃女临管弦，见雨不止意缺然。
百知灯光祗照夜，山下一犁知几钱。
人间万事有轻重，况是作止当从天。
次韵应物有叹黄楼
陈师道（宋代）

一代苏长公，四海名未已。
投荒忘岁月，积毁高城垒。
斯楼亦何忘，忘人压复起。
纷纷徒尔为，长剑须天倚。
循分即可久。吾行谁忘止。
迩来贤达人，五十笑百里。
赖有寇公子，众毁闻独美。
直气摄狂童，牵联皆可纪。
少公作长句，班扬安得拟。
颇有喜事人，睥睨欲搥毁。
一朝陵谷变，天语含深旨。
惊倒楼前人，今朝有行履。
金茅山房读书歌贻吴山带
成鹫（清代）

出游五岳任两足，渴饮三湘便一腹。名山历尽能几时，且住金茅茹山蔌。

金茅山下茅半閒，主人爱客如爱山。澹澹流水写情性，浮云来往怡心颜。

我来怜我太无学，置书引客登高阁。病夫耳目各为主，不见精微见糟粕。

释书三起谢古人，挥手入山种灵药。灵药初芽合作丸，大珠小珠光错落。

持来照见古人心，不令古人空寂寞。
行飞来冷泉水石间
释文珦（宋代）

鹫岭清无尽，池亭趣亦佳。
泉冲沙觜出，石压树身斜。
居者应遗世，游人欲忘家，
莲华峰更好，惜被白云遮。
送智道者
仲并（宋代）

胸中历历几山川，竹杖芒鞋四十年。
赤手旋为新活计，白头犹作旧因缘。
如如炒境无多事，了了真心不碍禅。
安坐高峰重点检，未须枕石伴云眠。
同景仁况之诸君游南再饮梅花下
韩维（宋代）

兹园旷不涉，寒草忽已芽。
同游三四人，及此风景嘉。
芳梅如我期，朱萼承素华。
欣然坐其下，偃君初月斜。
攀条酌醇酒，谈笑时一哗。
歌童虽非妍，清唱凌烟霞。
人生自有适，岂要外物加。
兴尽复云返，修竹盘昏鸦。
北固山
赵士麟（清代）

长江浩浩镇方舆，武帝巡游驻彩旟。半壁金汤资北固，六朝锁钥在南徐。

千秋桥畔风烟冷，万岁楼前草木疏。独有此山秦未凿，巍峨京岘自难如。
南剑州伏虎岩请师开山请赞
释慧开（宋代）

个样村僧，也甚奇怪。
身如椰子，胆似天大。
蟒蛇窟里安禅，猛虎穴中劄寨。
无端于微尘国里，转大法轮，
声大法鼓。却向刀山剑树上，
成等正觉，弄者一解。
/
三汀以荆门复会作诗识喜次韵
张邦奇（明代）

自笑疏狂甚，穷通不顾渠。
随缘关意马，乘兴解腰鱼。
世业遗残砚，行资在券书。
十年吴会想，今日并消除。
寄张谔招张安国金陵法曹
王安石（宋代）

我老愿为臧丈人，君今少壮岂长贫。
好须自致青冥上，可且相从寂寞滨。
深谷黄鹂娇引子，曲碕翠碧巧藏身。
寻幽触静还成兴，何必区区九陌尘。
送王中丞赴召前在豫章有平难之绩
严嵩（明代）

绣斧清霜避，楼船绿水开。风云千历会，麟凤众贤来。

投老仍严召，当途赖上才。向来筹策地，投檄净烽埃。
夏日杂题
陆游（宋代）

疏疏窗似秋蛩室，叠叠书如春鹊巢。
大耋何妨尚弦诵，小诗时亦杂谈嘲。
赠一壶天李日者
文天祥（宋代）

汝南市人眼，壶小天地大。
谁知卖药翁，壶宽天地隘。
李君血肉卖，大化中一芥。
天度三百馀，满腔粲蓍蔡。
仙翁以过谪，长房以术败。
造化多漏泄，鬼神争讶怪。
君归视斯壶，口匏深覆盖。
得钱且沽酒，日晚便罢卖。
读三国志
项安世（宋代）

曹刘有志混华戎，无奈吴儿两炬红。
赤壁焰烧云梦泽，夷陵光照永安宫。
人间自此鼎三足，天上无由日再中。
惟有葛公心未死，夜深寒月照孤忠。
蒋子空水刀歌
黄子云（清代）

金飙飒飒霜天高，高堂日月明秋毫。锦袖掣开宝刀露，蒋侯直立栏前操。

此物来自海西国，影落洪波断鳌极。不知何代降元精，使我白帝生颜色。

回看天地莽峥嵘，晶光所向无留行。五陵侠客久错莫，床头夜吼声铿鍧。

铜花拂拭苍鳞碎，将军战血馀腥在。锋锷摧崩鼓角前，精灵踸踔风雷外。

此时起舞月光寒，雪龙掉尾凌空翻。泰山欲倒海水立，二十八宿皆离垣。

玉关杀气连穹昊，安得西走咸阳道。天生神物岂沉沦，叹息风前我将老。
自题三十八岁小照 其二
郑孝胥（清代）

吾年垂四十，颇亦厌虚辞。结习浑难尽，鸣秋略有诗。
同尤延之、京仲远玉壶饯客二首
杨万里（宋代）

南漪亭上据胡床，不负西湖五月凉。
十里水风巳无价，水风底里更荷香。
柬邓尚龙尚虎尚义昆弟
张嗣纲（明代）

昨日满香馀，梨园兴不虚。学翻新谱曲，閒说古人书。

已具青盐榼，聊扳白鹿车。飘然无俗虑，乐意竟何如。
东风第一枝·溪侧风回
佚名（宋代）

溪侧风回，前村雾散，寒梅一枝初绽。雪艳凝酥，冰肌莹玉，嫩条细软。歌台舞榭，似万斛、珠玑飘散。异众芳，独占东风，第一点装琼苑。青萼点、绛唇疏影，潇洒喷、紫檀龙麝。也知青女娇羞，寿阳懒匀粉面。江梅腊尽，武陵人、应知春晚。最苦是，皎月临风，画楼一声羌管。
造桥道者并诸化土写求 其二
释慧空（宋代）

这汉一生担版，垂老出来住院。清真气味全消，恶业因缘顿现。

说禅罔圣欺凡，乞食走州历县。试看帧上传来，辊得成甚觜面。
西郊
吕陶（宋代）

西郊村落好，岁月甚优游。野性每自适，倦心何所求。

鼓钟催永昼，砧杵报新秋。若遇延形术，犹能换白头。
凌丹亭
陈谦（宋代）

松钗满地竹无声，已将蜕羽锁丹陵。
漱津觅字俱陈迹，又有入山来乞灵。
谋人难
文天祥（宋代）

一片归心似乱云，逢人时漏话三分。
当时若也私谋泄，春梦悠悠郭璞坟。
寄刘侍郎韶美
王十朋（宋代）

流落天涯老病身，归心一点逐新春。故人少借论思口，放我山林作散人。
驾幸太学
秦观（宋代）

原庙初更十二章，还舆诏跸幸诸庠。
法天辟水遥迎仗，应月深诸不乱行。
风动四夷将遣子，礼行三舍遂宾王。
前知此举追虞氏，果有球音发舜堂。
雨中遣兴 其一
王冕（元代）

黯黯阴阴没大荒，髑髅无语剑生芒。
青山有梦客千里，明月故人天一方。
鹿走平原沙莽莽，龙飞沧海雨浪浪。
相望多少相思意，倚遍危楼尚慨慷。
徽宗雪江独棹
全室宗泐（明代）

艮岳秋深百卉腓，胡尘吹满衮龙衣。
凄凉五国城边路，得似寒江独棹归。
有怀山中梅花
韩淲（宋代）

踏雪寻梅浅浅山，酒醺诗恼肯从还。推敲忽在人烟外，酬酢更从篱落间。

迫晚昏寒乘野逸，爱香凌乱任宽閒。素衣尘土今如许，花底空窥豹一斑。
送李尊师归临川
李咸用（唐代）

蟠桃一别几千春，谪下人间作至人。尘外烟霞吟不尽，

鼎中龙至伏初驯。除存紫府无他意，终向青冥举此身。

辞我麻姑山畔去，蔡经踪迹必相亲。
杂兴五首 其五
范浚（宋代）

彭亨著冠猪，踉蹡上车鹤。皇家一清明，此辈束高阁。

龙夔杂鹓鹭，庶位已参错。少安真可待，四海得耕凿。

我亦幸丰年，从容一丘壑。
送李仲诗二首
赵蕃（宋代）

武陵曾远客，主簿作南征。
缅想经行地，犹含赋咏情。
故人如见问，白发欲千茎。
却记相逢日，回头岁月惊。
和无适四时赋雪梅
王柏（宋代）

九人清赏尚堪夸，记得归时月未斜。
诗卷寂寥今岁客，虬枝依旧去年花。
仙宗屡欲编为谱，句法深惭不著家。
多藉孤芳相点缀，採归笔下便光华。
乘小舟入朝京门访安道
刘敞（宋代）

南山厌清流，春光满上头。怀人不胜意，乘兴去扁舟。

静吟日光午，孤棹正脩脩。固当见安道，曷若王子猷。
送丘尉赴试南宫
吴芾（宋代）

儒冠鼎盛缙绅多，海内如今数永嘉。
士习艺文争擢第，君明经永合传家。
莫言黄绶官犹小，须信青云路不赊。
好上汉廷晁董对，要令吾道益光华。
子野雪后寄和却寄廷玉
仇远（元代）

平明跨马晚方归，偃仰行窝早见几。
余子祗宜床下卧，诗人顿觉眼中稀。
堂堂白璧埋黄壤，冉冉缁尘染素衣。
得酒便须开口笑，雪畦紫芋胜秋肥。
西园十咏·琴坛
吴中复（宋代）

潇洒琴坛上，贤侯养道情。
无今亦无古，求意不求声。
林邃风初静，云收月乍明。
拂弦成一弄，尘思浩然清。
熙宁六年再至邓氏北轩感而书壁
吕南公（宋代）

窗扉暮阖晓还开，乞食寒儒去复来。土木不妨人冷落，诗书能使客低徊。

言如鹦鹉今徒尔，宿似夫不亦得哉。但识浮生皆寄托，莫从河汉论涓埃。
花田
朱嘉金（清代）

水苗初秀雨余天，极目苍茫起暮烟。一水绿环孤塔外，数峰青到夕阳边。

风尘未厌弹长铗，行李何妨笑半肩。谁识苦吟江上客，棹歌声里过花田。
题庆元路太守雍吉刺氏传家录卷
岑安卿（元代）

六经辅世不可彻，照耀今古如日月。前圣后圣语合符，历历尽为忠孝发。

野堂太守来甬东，下车德泽春融融。抚民馀暇出家乘，累叶爵位犹尊崇。

先翁昔长玉堂署，为德端重心谦冲。露香百拜己母疾，让爵同产情相钟。

彤庭褒锡表宅里，双楹玉篆悬穹窿。大君有命治怀庆，至今父老歌勋庸。

尊崇不缘戚里贵，忠孝自与天人通。中朝阁老更赞咏，墨云挥洒飞蛇龙。

雄文大笔续前代，玉光下烛披长虹。亲亲敬长在一已，能使天下皆同风。

公承世泽将雨露，尽洗海国尘埃蒙。民风丕变气苏息，温言恻恻苏疲癃。

老农家居五云表，引领东望思帡幪。愿言不日秉旄钺，七州均入甄陶中。

上为天子宣德意，下慰祖考于无穷。诗人作歌颂不朽，丰碑百尺看磨砻。
次韵子云春日杂兴五首
韩元吉（宋代）

山如眉绿画新就，江似蒲萄始泼醅。
收拾风光付佳句，此行嗟我未空回。
同郑处晦尹子潜过赵十
韩淲（宋代）

老去吟何味，分明水一杯。目前轻过节，身外待寻梅。

尚以同盟至，宁云不速来。此时心寸折，犹幸小徘徊。
如梦令 睡醒
陈世祥（清代）

谁道客愁萧屑。偏有梅花交接。意味恁幽清，投向诗魂安贴。

奇绝。奇绝。又是月光如雪。
葺舍
陆游（宋代）

蚁知将雨先移穴，燕护新雏迭守巢。
补漏支倾吾可笑，呼奴乘屋更添茅。
次韵居甫六绝句 其六
许及之（宋代）

西湖弭棹曲廊腰，休忆长桥复断桥。随意吾乡度寒食，登临不费酒旗招。
广东水教致语口号
洪适（宋代）

水战横江一百舟，海山楼里坐元侯。偷儿已罢三年伎，猛士聊因五月秋。

不用辟兵酬令节，从今行客但安流。将军尽列长安第，留取楼船震海头。
挽冯通直
华镇（宋代）

功名早自期，策足有馀赀。世路多荆棘，荣途失羽仪。

素丝宁复理，青眼不胜悲。千古秦山路，霜风岁暮时。
句 其五
徐玑（宋代）

矾弟堕小白，梅兄怜老苍。仲氏似白眉，表表金玉相。
龙泉
陈造（宋代）

神龙媚此清浅居，欻然腾陵行太虚。
越已倚赖龙沾濡，频年岁事胜三吴。
到仁一视无戚疎，置彼此及心缺如。
嗟龙自伐端欺予，淮南之民如渴乌。
服椒法歌
陈晔（宋代）

青城山老人，服椒得妙诀。
年过九十余，貌不类期耋。
再拜而请之，忻然为我说。
蜀椒贰斤净，解盐六两洁。
糁盐慢火煮，煮透滚菊末。
初服十五圆，早晚不可辍，
每月渐渐增，累之对二百。
盐酒或盐汤，任君意所歠。
服及半年间，胸膈微觉塞。
每日退十圆，还至十五烂。
俟其无碍时，数复如前日。
常令气熏蒸，否则前功失。
饮食蔬果等，并无所忌节。
一年效即见，容颜顿悦泽。
目明而耳听，须乌而发黑。
补肾轻腰身，固气益精血。
椒温盐亦温，菊性去烦热。
四旬方可服，肥之幸毋忽。
逮至数十年，功与造化埒。
耐老更延年，不知几岁月。
嗜慾若能忘，其效尤卓绝。
我欲世人安，作歌故怛切。
冬日放言二十一首
张耒（宋代）

愈老愈嗜酒，益醉益自然。
两人同坠车，醉者乃得全。
我不但醉酒，天和醉心源。
当其醉甚时，更类痴与顽。
董公肃都官被命倅南海以当分符之寄南归道中贶书因以诗为寄一首
韦骧（宋代）

痟中邂逅饮寒冰，未及公书慰鄙情。脂辖近离双凤阙，拜恩新倅五羊城。

旌旗晓过山川秀，笳鼓春归里落荣。诗社荒凉怀旧将，不知何日可寻盟。
和晚菊三首 其二
廖行之（宋代）

何事秋光老更清，故应有菊占秋荣。后来汉陛知薪积，晚出商山叹翼成。

三径惟将松比操，东篱那为酒含英。纷纷红紫随时好，臆对西风诉不平。
寿竹西
丘葵（宋代）

中秋八月朔，人在竹之西。
讲席朝齐听，吟寮夜独栖。
交情今管鲍，清操古夷齐。
却笑苔矶老，畏人头愈低。
雨过
周紫芝（宋代）

池面过小雨，树腰生夕阳。
云分一山翠，风与数荷香。
素月自有约，绿瓜初可尝。
鸬鹚莫飞去，留此伴新凉。
游罏山
吴瑀（宋代）

通都无羊肠，罏人无羊肠。
发原马之肝，委蛇豸之背。
曲曲过蓝桥，意与仙灵会。
静夜非笙簧，依微送天籁。
再次韵菊花谱系四首 其四
项安世（宋代）

我欲询之元亮，但言前路威夷。且约黄花共醉，门前尘土侵肌。
薄暑
陆游（宋代）

仲夏暑尚薄，孤村日尤长。
僧坊初施浴，行路亦馈浆。
老我绝人初，终日坐虚堂。
南北两松棚，细细吹清香。
堂中无长物，独置湘竹床。
我睡仆亦休，睡觉谁在傍？起坐拭两皆，小山郁苍苍。
安得乌有生，俱老无何乡！
送同年何汝玉知赣州府
王鏊（明代）

琼林宴罢岁频更，世事悠悠亦可惊。黄草峡西哦月上，白蘋洲畔看潮生。

直言自许能扶国，循吏仍知不近名。章贡今朝人尽喜，廉泉先已为君清。
洛阳河亭奉酬留守郡公追送（一作李益诗）
李逸（明代）

离亭饯落晖，腊酒减征衣。岁晚烟霞重，川寒云树微。

戎装千里至，旧路十年归。还似汀洲雁，相逢又背飞。
送别史友六首
敖陶孙（宋代）

中兴元老堂堂，诸孙玉质金相。
对殖毋忘嘉树，爱思犹及甘棠。
和王宰早梅
王庭圭（宋代）

雪里花开冰未拆，如见瑶姬侍君侧。瑶姬国艳欲倾人，嫣然一笑颊齿白。

疏影横斜语最奇，桃李凡姿无此格。瀛上休观倒晕眉，且看娇黄涂半额。
一斛珠 梅妃，拟梅溪体
姚华（清代）

长门尽日残妆坐，懒束慵栉。双眉冷淡春风笔。一斛明珠，争把泪痕匹。

新诗字字声从律，班姬怨后几馨逸。明姿纵是描难出，画苑词场留与后任述。
无恙
黄文雷（宋代）

北去初无恙，传疑路不通。
戈鋋亭障密，榜牍训辞工。
落日鸟飞急，空山花自红。
若为能诅盗，桑匕斗星中。
点绛唇 其二 暮登新安镇城楼
邵亨贞（元代）

荒草寒烟，几年不到新安路。旧时行处。流水迷官渡。

万里风埃，掇送流年度。伤迟暮。东驰西骛。俛仰成今古。
送徐衡仲归侍次福建帅属二首
张镃（宋代）

和篇犹未忽成行，无奈离情杂愧情。
风雨连朝难远送，湖山何日再寻盟。
饱参屡见从头举，识破悬知到处轻。
疎懒祗愁书问少，望君因便却传声。
七娘子·暖律未回春时候
佚名（宋代）

暖律未回春时候。向旧根、腊底红先透。玉有冷香，粉无纤垢。更饶雪里还清瘦。琳宫拟诏风流守。任折来、深醮金杯酒。欲赏一枝，樽前为寿。愿公归作调羹手。
平斋老先生游霅城叶氏园池有作俾次元韵
释文珦（宋代）

名园无俗情，渔子往来密。
凭阑古城近，屏翳秀石出。
弁衡山献青，苕霅水□碧。
好景吟不穷，烟霏又将夕。
丙寅岁寄潘归仁
齐己（唐代）

九土尽荒墟，干戈杀害馀。更须忧去国，未可守贫居。

康泰终来在，编联莫破除。他年遇知己，无耻报襜褕。
寄俞清老
邹浩（宋代）

卧龙前约竟悠悠，依旧淮南笑不休。落发出家成往事，从僧还俗惬新谋。

未尝异也谁燕越，相与呼之任马牛。一滴曹溪好消息，为君船子下扬州。
和阳行先?用郁孤台韵?
苏轼（宋代）

室空惟法喜，心定有天游。
摩诘元无病，须洹不入流。
苦嫌寻直枉，坐待寸田秋。
虽未麒麟阁，已逃鹦鹉洲。
酒醒风动竹，梦断月窥楼。
众谓元德秀，自称阳道州。
拔葵终相鲁，辟谷会封留。
用舍俱无碍，飘然不系舟。
闵雨诗 其八
刘敞（宋代）

追悟谠直，褒进淹滞。声色无迕，式序在位。嬖习权近，慑威屏气。
调笑转踏
郑仅（宋代）

上助清欢。女伴相将，调笑入队。

春楼有女字罗敷。二十未满十五余。金钚约腕携笼去，攀枝摘叶城南隅。使君春思如飞絮。五马徘徊芳草路。东风吹鬓不可亲，日晚蚕饥欲归去。

归去。携笼女。南阳柔桑三月暮。使君春思如飞絮。五马徘徊频驻。蚕饥日晚空留顾。笑指秦楼归去。

石城女子名莫愁。家住石城西渡头。拾翠每寻芳草路，采莲时过绿苹洲。五陵豪客青楼上。醉倒金壶待清唱。风高江阔白浪飞，争催艇子操双桨。

双桨。小舟荡。唤取莫愁迎叠浪。五陵豪客青楼上。不道风高江广。千金难买倾城样。那听绕梁清唱。

绣户朱帘翠幕张。主人置酒宴华堂。相如年少多才调，消得文君暗断肠。断肠初认琴心挑。么弦暗写相思调。从来万曲不关心，此度伤心何草草。

草草。最年少。绣户银屏人窈窕。瑶琴暗写相思调。一曲关心多少。临邛客舍成都道。苦恨相逢不早。

湲湲流水武陵溪。洞里春长日月迟。红英满地无人扫，此度刘郎去后迷。行行渐入清流浅。香风引到神仙馆。琼浆一饮觉身轻，玉砌云房瑞烟暖。

烟暖。武陵晚。洞里春长花烂熳。红英满地溪流浅。渐听云中鸡犬。刘郎迷路香风远。误到蓬莱仙馆。

少年锦带佩吴钩。铁马追风塞草秋。凭仗匣中三尺剑，扫平骄虏取封侯。红颜少妇桃花脸。笑倚银屏施宝靥。明眸妙齿起相迎，青楼独占阳春艳。

春艳。桃花脸。笑倚银屏施宝靥。良人少有平戎胆。归路光生弓剑。青楼春永香帏掩。独把韶华都占。

翠盖银鞍冯子都。寻芳调笑酒家胡。吴姬十五夭桃色，巧笑春风当酒垆。玉壶丝络临朱户。结就罗裙表情素。红裙不惜裂香罗，区区私爱徒相慕。

相慕。酒家女。巧笑明眸年十五。当垆春永寻芳去。门外落花飞絮。银鞍白马金吾子。多谢结裙情素。

楼上青帘映绿杨。江波千里对微茫。潮平越贾催船发，酒熟吴姬唤客尝。吴姬绰约开金盏。的的娇波流美盼。秋风一曲采菱歌，行云不度人肠断。

肠断。浙江岸。楼上青帘新酒软。吴姬绰约开金盏。的的娇波流盼。采菱歌罢行云散。望断侬家心眼。

花阴转午漏频移。宝鸭飘帘绣幕垂。眉山敛黛云堆髻，醉倚春风不自持。偷眼刘郎年最少。云情雨态知多少。花前月下恼人肠，不独钱塘有苏小。

苏小。最娇妙。几度尊前曾调笑。云情雨态知多少。悔恨相逢不早。刘郎襟韵正年少。风月今宵偏好。

金翘斜亸淡梳妆。绰约天葩自在芳。几番欲奏阳关曲，泪湿春风眼尾长。落花飞絮青门道。浓愁不散连芳草。骖鸾乘鹤上蓬莱，应笑行云空梦悄。

梦悄。翠屏晓。帐里薰炉残蜡照。赏心乐事能多少。忍听阳关声调。明朝门外长安道。怅望王孙芳草。

绰约妍姿号太真。肌肤冰雪怯轻尘。霞衣乍举红摇影，按出霓裳曲最新。舞钗斜亸乌云发。一点春心幽恨切。蓬莱虽说浪风轻，翻恨明皇此时节。

时节。白银阙。洞里春晴百和爇。兰心底事多悲切。消尽一团冰雪。明皇恩爱云山绝。谁道蓬莱安悦。

江上新晴暮霭飞。碧芦红蓼夕阳微。富贵不牵渔父目，尘劳难染钓人衣。白鸟孤飞烟柳杪。采莲越女清歌妙。腕呈金钏掉鸣榔，惊起鸳鸯归调笑。

调笑。楚江渺。粉面修眉花斗好。擎荷折柳争相调。惊起鸳鸯多少。渔歌齐唱催残照。一叶归舟轻小。

千里潮平小渡边。帘歌白纻絮飞天。苏苏不怕梅风软，空遣春心著意怜。燕钗玉股横青发。怨托琵琶恨难说。拟将幽恨诉新愁，新愁未尽弦声切。

声切。恨难说。千里潮平春浪阔。梅风不解相思结。忍送落花飞雪。多才一去芳音绝。更对珠帘新月。
贺参政二首
李刘（宋代）

东府西枢纪诞辰，非烟郁郁更纷纷。
共知崧岳生申伯，竞把旃檀寿卯君。
燮理已成六月雨，经纶更作八荒云。
齐安即是安天下，敢为先生诵所闻。
摸鱼儿 和陈其年清明悼徐郎
储贞庆（清代）

怅风流、玲珑在否，顿增无限凄切。荒山野径埋年少，恰是清明切节。

风雨烈。浑不见、当筵对酒歌喉咽。云穿石裂。叹罗绮灰飞，管弦尘涴，谁谱旧歌阕。

江南岸，有约扁舟同挈。十年旧事空说。眉山海外从游者，一样云随湮灭。

肠寸结。还恐是、海棠血洒梨花雪。青枝骤折。但转眼经年，柳绵飘处，春又过寒食。
春日杂兴十首
秦观（宋代）

结发谢外好，僶俛希前修。
缪挟江海志，耻为升斗谋。
齞历难刻画，贱贫多衅尤。
发轫背伊阙，解骖憩邗沟。
丹铅费永晷，麴糵敺深愁。
璧月鉴帘栊，珠星络梧楸。
泯泯渠水驶，霏霏花雾浮。
公子怅何许，抚膺徒离忧。
登城楼
董嗣杲（宋代）

登临慰两眼，不暇顾炎天。
万顷大江水，枕压城郭边。
沙际少渔大，岸曲纷商船。
洪波沸赤日，碧树沈苍烟。
行客迷古道，游尘眯嚣廛。
伟哉乾坤秀，聚此楼观前。
夕雨濯暑烦，便觉体欲仙。
山光已滴滴，月色何娟娟。
更深天宇净，灯火照管弦。
归去抱凉睡，梦里嗟流年。
郊外即事七首
袁燮（宋代）

乍从尘土俯澄泓，莹彻心神眼倍明。
天下渊泉有如此，流清端的自源清。
柯君振相别三十余年为言亲丧不能举请赋此诗
叶适（宋代）

上浅难藏梦里身，春花秋草几悲辛。
无人为买南山麓，月户风棂作好隣。
游鸣山寺徐一之兄弟载酒即席和其韵
陈傅良（宋代）

惰归春力不胜驱，风雨尚愁人掺裾。
掠尽残红前日树，催还新绿去年畲。
相将兴尽随花屧,赖有朋来载酒车。
但得从今身尚健，吾乡风物胜匡庐。
冬初杂兴
孙嵩（宋代）

斋中乃无纸，柿叶平篱根。
稍取书点画，带此朝露痕。
识字有何补，随尔忧患繁。
姓名总不记，适有古意存。
惜哉结绳后，事始于乾坤。
先生晚始悟，无术鸠田园。
文儒见和四诗钦叹高妙谨用韵为答卒章问讯汝霖幸呈似也 其三
陈长方（宋代）

记公当日事，天上冠群英。偕计旅庭实，稚齿先飞声。

胸中五色绢，补衮泽斯民。云胡卷而归，不效岐山鸣。

翛然脱外累，志尚惟清宁。坐使嘉谷富，无复生蝗螟。

因公古人风，并得千载情。
麦秀两岐 为周贞女题词
陈维崧（清代）

既许驱金犊，便合歌黄鹄。断肠花，贞女木。碧海孤鸾宿。

嫁箱提上秋坟鬻，蘼芜难绿。

何必谐花烛，长愿镌冰玉。梦中魂，看未熟。想像髽而哭。

夸娥有意扶坤轴，愧他臣仆。
和路秋怀三十韵
刘摰（宋代）

天地炎氛退，江湖颢气凉。西风来沆砀，久客兴徜徉。

夜匝鸟南树，心惊雁北方。乍因鲈感慨，肯为鵩忧伤。

纵步青筇杖，投诗古锦囊。精荧篱下蓓，狼籍沼中香。

妙理晞庄达，衰歌笑楚狂。是非来衮衮，光景去堂堂。

别浦丹枫老，闲园碧草芳。林颠蝉嘒急，霄路鸟飞长。

晓露清饶月，晴云暖护霜。琴中知水意，楼上得山光。

桂长金波外，槎沿玉汉傍。江天晚摇落，泽国少凶荒。

竭作趋川垄，欢言治圃场。神祠鼓递响，社瓮酒初尝。

自昔悲时节，闲愁满肺肠。宋生辞辨屈，宁子意歌商。

代谢惟寒暑，平均彼昊苍。放情群鹿豕，度德负簪裳。

致主深惭尹，汪陂又愧黄。无功可铭鼎，有学不针肓。

赋兴须潘子，诗怀勖谢郎。虽欣去酷吏，更忆舞商羊。

不解葵倾日，宁忘鹤返乡。锦封西泽鲤，珠剖北山梁。

塞马难前虑，江鸥肯下翔。无为泽边悴，更卖橐中装。

朝野多闲暇，洪纤遂乐康。何时放归橹，大艑水中央。
红情 春尽日，过袁又恺枫江草堂，索赋红蕙词
戴延介（清代）

空山艳到。正霁痕消雪，霓裳换了。妆晕新娇，楚水湘云梦春晓。

莫是灵妃醉后，倚酡颜、双蛾替扫。待开帘、静抚瑶琴，愁思满残照。

漫笑。同心少。护一曲朱栏，一分花好。冷枫句杳。重与镌题咏香草。

拟采红心吊古，怅美人、碧波缥缈。又粉痕、吹尽也，鹃啼春老。
寄懒散子 其二
黄裳（宋代）

非真非妄惬谁看，万物轮中岁自寒。玉液净生仙况味，天香清惹道衣冠。
七交七首·梅主簿
欧阳修（宋代）

圣俞翘楚才，乃是东南秀。
玉山高岑岑，映我觉形陋。
离骚喻草高，诗人识鸟兽。
城中争拥鼻，欲学不能就。
平日礼文贤，宁久滞奔走。
徐元用使君与其子端常邀仆与小儿过同游东山
苏轼（宋代）

昔与徐使君，共赏钱塘春。
爱此小天竺，时来中圣人。
松如迁客小，酒似使君醇。
系舟藤城下，弄月镡江滨。
江月夜夜好，云山朝朝新。
使君有令子，真是石麒麟。
我子乃散材，有如木轮囷。
二小白接?，两郎乌角巾。
醉卧松下石，扶归江上津。
浮桥半没水，揭此碧鳞鳞。
忆昨诗示诸外弟
王安石（宋代）

忆昨此地相逢时，春入穷谷多芳菲。
短垣囷囷冠翠岭，踯躅万树红相围。
幽花媚草错杂出，黄蜂白蝶参差飞。
此时少壮自负恃，意气与日争光辉。
乘闲弄笔戏春色，脱略不省旁人讥。
坐欲持此博轩冕，肯言孔孟犹寒饥。
两子从亲走京国，浮尘坌亦缁人衣。
明年亲作建昌吏，四月挽船江上矶。
端居感慨忽自寤，青天闪烁无停晖。
男儿少壮不树立，挟此穷老将安归。
吟哦图书谢庆吊，坐室寂寞生伊威。
材疏命贱不自揣，欲与稷契遐相希。
旼天一朝畀以祸，先子泯没予谁依。
精神流离肝肺绝，眦血被面无时曦。
母兄呱呱泣相守，三载厌食锺山薇。
属闻降诏起群彦，遂自下国趋王畿。
刻章琢句献天子，钓取薄禄欢庭闱。
身著青衫手持版，奔走卒岁官淮沂。
淮沂无山四封庳，独有庙塔尤峨巍。
时时凭高一怅望，想见江南多翠微。
归心动荡不可抑，霍若猛吹翻旌旗。
腾书漕府私自列，仁者恻隐从其祈。
暮春三月乱江水，劲橹健帆如转机。
还家上堂拜祖母，奉手出涕纵横挥。
出门信马向何许，城郭宛然相识稀。
永怀前事不自适，却指舅馆接山扉。
当时髫儿戏我侧，于今冠佩何颀颀。
况复丘攀满秋色，蜂蝶摧藏花草腓。
令人感嗟千万绪，不忍苍卒回骖騑。
留当开樽强自慰，邀子剧饮毋予违。
马宋英画松
释元肇（宋代）

元气淋漓湿，画师今几人。宋英传古色，韦偃是前身。

森竦髯如猬，粼皴铁作鳞。蟠根岩壑底，多幸不遭秦。
汉上春雪
宋庠（宋代）

繁雾乘阴结，寒英匝宇飘。
风催洛妃舞，春伴郢人谣。
逗浦添珠媚，萦丛掩柳娇。
楼空先月白，野阔助天遥。
稍傍鱼冰合，还依雉陇销。
一樽无与晤，幽思满兰苕。
彭泽道中怀严陵
方回（元代）

人生千万事，都不似归来。
是泽鱼堪钓，何田稻不栽。
客行元亭邑，家寄子陵台。
缅想二贤迹，吾颜亦靦哉。
新柳八首 其四 池上
邹德臣（清代）

慧晓池塘二月初，两株新绿似相于。不争春色和梅瘦，各抱柔相与水虚。

风亸细腰疑拜手，雨飘纤缕忽联裾。相看青眼年俱少，莫问章台便索居。
绍兴以后时享二十五首
真宗（宋代）

于皇濬哲，遹骏有声。
率时归考，丕在位刑。
功光大业，道协三灵。
永绥厥后，来燕来宁。
邀朱推单令周尉赏西邻野人屋前梅花次单令韵
胡寅（宋代）

西崦一株梅，在野何清丽。
遥知不是雪，香散青林际。
肆筵宾沓来，秉炬仆相递。
幸蒙五字诗，妙敌一言蔽。
便恐清夜阑，行酒莫濡滞。
莓苔何必扫，月地作瑶砌。
细蕊护檀心，已带轻酸味。
为语青裙妪，斤斧烦叱卫。
会有移根人，趁得春风至。
颗颗调君羹，年年映尘世。
来游者谁子，此兴恐难继。
奉题加赠中宪大夫崇庆刺史常公殉节一律
章锦（清代）

如公至性本天钟，生死常昭落落胸。施惠在民追吕又，临危效命比陈容。

巴川俎豆豚蹄荐，瀚海衣冠马鬣封。三复遗编馀浩气，成仁大节属儒宗。
松菊堂读史五首
晁补之（宋代）

平生精爽皋夔内，一世功名贝锦间。
再梦令狐亦何事，可能到死未心闲。
南坡种芍药 其二
虞俦（宋代）

卵石周围也自佳，茅亭稳著不须奢。何心更作扬州梦，十里春风万本花。
题黄仲则蒲团看剑图
左辅（清代）

昔年读书复击剑，如今按剑将逃禅。雄心岂向湖海尽，欲摄天地归蒲团。

鱼鳞不合尚鸣跃，怜君犹被嗔猿缚。纳之入匣悄无声，如鸟归巢水归壑。

四山风急号鼯鼪，虚堂嵌空佛火青。松萝藏云不知晓，白日欲雨天冥冥。

谁欤甘此坐衰朽，仍倚长虹烛牛斗。剸蛟不让佽飞先，成佛肯随灵运后。

侧身天地何处归，此意沈吟恨难剖。还君此图为君寿，毕竟生才天不苟。

神物会合当有时，黄郎嵲屼将安之。
郑国夫人挽歌词
赵良器（唐代）

淑德延公胄，宜家接帝姻。桂宫男掌仆，兰殿女升嫔。

恩泽昭前命，盈虚变此辰。万年今已矣，彤管列何人。
曾英发运干顷携二诗相过今复寄赠大篇且惠汉
周必大（宋代）

君家奕叶播芳馨，室有图书暴两荣。
诗什编成风雅颂，宝章临遍草真行。
兴来文阵千军扫，醉后谈锋一座倾。
已许春风来过我，从今日日听严程。
幽栖三首
苏籀（宋代）

三芝羽人伫，五诫坏衣修。
农圃日用事，刍荛无几求。
林丘识真趣，城阙罢菟裘。
挥斥尘劳客，平生为道谋。
春晴
陆游（宋代）

一庭舞絮斗身轻，百尺游丝弄午晴。
静喜香烟萦曲几，卧惊玉子落纹枰。
新春易失遽如许，薄宦忘归何似生？安得一船东下峡，江南江北听莺声。
学山野烧异常登高泮宫如在火池中间泮师率诸
郑刚中（宋代）

传道官颇清，防患计微拙。
学宫墙外草，十里望不绝。
芟除失豫备，滋蔓久盘结。
野烧因风起，四垣具烈烈，
堂上帘低垂，飞灰如落雪。
夭矫逼檐槛，流熛向门阒。
何但光孔圣，亦已照十哲。
诸生固猝猝，矩步未敢越。
相与望而畏，鹿骇惊鸥决。
似闻先生窘。书簏自提挈。
倾盆浆一空，戛斧羔亦竭。
势过万舆薪，杯水谩毫未。
颇欲伏忠信，石壁验庄列。
顾兹烟烬高，难试肤与发。
护持终有物，远近同扑灭。
趋凉寻木阴，气定始焦渴。
三日冷官门，炙手犹可热，
先生听我言，事细不堪忽。
佧薪与去草，此理同一辙。
勿谓草今无，火过茅已茁。
赠蒋公明
林逋（宋代）

高亢近谁同，心闲爱子慵。
居深避俗客，睡起听邻钟。
纸轴敲晴响，茶铛煮晚浓。
南斋屡招宿，幽话数诸峰。
奉礼歌
佚名（宋代）

葭飞璇龠，孕初阳。云绝清台、荐景祥。风应律，日重光。岁功顺，底金穰，寿而康。庭壶乐无疆。皇展报，新礼乐，觚陛咏宾乡。珠幄熉黄。登瑞缫，陈俎豆，澹嘉觞。衮衣辉焕，宝佩琳琅。奠椒浆。庆阴阴，神来下，凤翥龙骧。灵燕喜，锡符仍降嘏，镛管琳琅。欢亮神之出，祓兰堂。辇路天香。轻烟半袭旗常。祉滂洋。受厘宣室，返驭斋房。恩与风翔。华封祝、皇来有庆，八荒同寿，宝历无疆。
宿斋堂
赵伯溥（宋代）

灯前孤影吊{荧火换凡}{荧火换凡}，为忆亲恩未有穷。
夜半子远见啼血处，陡闻涧底鼓松风。
赠寒谷道人
陈宓（宋代）

我昔过君门，心闲懒问君。
君今来深谷，无心似孤云。
淋浪身上衣，磊落袖中文。
相违复相别，去宿白鸥群。
春游
董嗣杲（宋代）

山童携竹杖，支我步城头。
东风扑酒香，吹醒殊乡愁。
江波荡太阳，万顷金色浮。
土人不识此，我可专春游。
【大石调】六国朝
睢景臣（元代）

收心
长江浪险，平地风恬。恨世态柳颦频眉，顺人情花笑靥。乌兔东西急，白发重添；寒暑往来侵，朱颜退染。穿花蝶愁扃绿锁，营巢燕恨籁朱帘。蝶入梦魂潜，燕经秋社闪。
【摧柏子】拜辞了桃腮杏脸，追逐回雪鬓霜髯，死灰绝焰。腹难容曩日杯盘，身怎跳而今坑堑？去奢从俭。六桥云锦，十里风花，庆赏无厌。四时独占，花溪信马，莲浦乘舟，菊绽霜严，雪残梅堑。鸟呼人至，鹤送猿迎。酒肴随分，费用从廉，就清流洗痕濯玷。
【幺】烟花簿敛，风尘户掩，再谁曾制关抽店？尽亚仙嫁了元和，由苏氏放番双渐。罢思绝念，忘却旧游。魔女魂香，野狐涎甜，觉来有验。抽箱罗帕，倒袋香囊，将俺拘钳，做科撒阽，浮花浪蕊。胜馥残豪，你能搽抹，谁敢粘沾，倒榻鬼赖人支拈瓦！
【归塞北】呆娇艳，自要苦厌厌。觅见银山无采取，寻着钱树不揪撏，典卖尽妆奁。
【尾】零替了家私怕搜检，缺少了些人情我应点。情瞒儿出尖，谁负债拿着我还欠？
林夫有诗趣归期次其韵答之
李流谦（宋代）

乾坤大逆旅，日月两行客。
江头垂杨树，折尽供马策。
学舍如冰壑，远与簿书隔。
天风吹我去，自哂殊役役。
英英君子僚，妙响协竽瑟。
诗来促还期，珠琲莹巾帙。
久枵渴嘉馔，积阴跂白日。
谈为无底囊，剪烛期竟夕。
但恐又西东，搥车叹寂寂。
盍不歌归来，已痼烟霞疾。
念奴娇（戊午生日作）
郑域（宋代）

嗟来咄去，被天公、把做小儿调戏。蹀雪龙庭扫未久，还促炎州行李。不半年间，北胡南越，一万三千里。征衫着破，著衫人、可知矣。

休问海角天涯，黄蕉丹荔，自足供甘旨。泛绿依红无个事，时舞斑衣而已。救蚁藤桥，养鱼盆沼，是亦经纶耳。伊周安在，且须学老莱子。
山中寄卢简求
赵嘏（唐代）

竹西池上有花开，日日幽吟看又回。

心忆郡中萧记室，何时暂别醉乡来。
漕运行
李黼平（清代）

书生一食恒三日，忍饥诵经门不出。仙家撒米狡狯多，饭甑空看梦中溢。

一麾作宰居海滨，职有漕事当躬亲。手收八万七千石，但丐糠覈能肥人。

连廒四开临水曲，负戴遥来趁初旭。南箕扇簸北斗量，原是天公具餐玉。

岂惟献纳人争先，乌雀未敢窥檐前。仓储近烦白虎卫，水餫远叱黄龙牵。

颇闻荷花塘欲涸，碧波粼粼石凿凿。屯丁辛苦里正嗟，津贴钱刀苦来索。

汝辈何如为杞忧，连云畚插通邗沟。高低正依均海法，升斗不贷监河侯。

般橹万里趋芳甸，黍谷桃渠眼中见。滹沱可洞涞可陂，只在司农斥坟衍。

拓地平移委粟山，治田尽表宜禾县。丰岁香粳满近畿，云帆永罢东吴转。
重九后菊未开
廖行之（宋代）

灵根何许来，初春首移植。
封培极膏壤，灌溉勤朝夕。
惟知人力胜，可与天工敌。
侵寻度重九，荏苒复旬日。
含芳似悭吝，细蓓犹的历。
得非司花神，不为狥世习。
闭关存清高，后时养介僻。
不然蓐妆灵，护持莫庸释。
未容遽烂熳，留作秋归忆。
胡为倚墙隈，向人殊寂寞。
虽非彭泽长，汝勿余於惜。
颂古
释道颜（宋代）

金佛木佛泥佛，度炉度水度火。
尽入赵州红炉，烈焰光中煅过。
一声白雪阳春，万古无人能和。
初见庐山
陆游（宋代）

从军忆在梁州日，心拟西征草捷书。
铁马但思经太华，布帆何意拂匡庐。
计谋落落知谁许？功业悠悠定已疏。
尚喜东林寻旧社，月明清露湿芙蕖。
游龙井 其三
喻良能（宋代）

致身通显大槐梦，快意畋鱼紫石潭。何似相携古兰若，细看香篆味茶甘。
次韵弟观雪中二首
陈著（宋代）

翦耳严风利似刀，吹嘘滕六做功劳。
大包天地为一色，老尽山林无二毛。
借暖尚能赊绿蚁，御寒终不羡裘羔。
天涯多少穷途客，欲寄书难雁影高。
寅卿赵柱野督牧江南中秋有怀
黄廷用（明代）

八月潮应大，江平月正明。知君不能寐，何处独含情。

击楫波千顷，倚楼笛一声。永阳山上盻，天气逼人清。
句
蔡肇（宋代）

城响涛头入，江昏雨脚斜。
咏薰炉
徐熥（明代）

范金呈丽饰，长向兰闺爇。笼袖玉肌温，薰床珠被热。

永夜焰常燃，残更芬不灭。佳人梦乍醒，枕畔添香屑。
锦州杂诗示海珊弟
金玉麟（清代）

一束轻装瘦马驮，问程先指小凌河。惯听阁道《淋铃曲》，又唱阴山《敕勒歌》。

瀚海东连平野尽，长城西亘大荒多。故园松菊今何在，如此浮家奈汝何。
过秀州城东
方回（元代）

海邑疏囚昔此过，鸣榔未了又渔歌。
重来野色秋如许，似觉人家旧更多。
晴日茅檐横晒布，水田竹架倒扦禾。
吴侬苟且度饥岁，焉得官廉吏不苛。
织图二十三首 其十三 练丝
胤禛（清代）

烟流矮屋青，水汲前溪洁。掉车若卷风，映釜如翻雪。

丝头入手长，左右旋转忙。轧轧听交响，行人闻茧香。
句 其四
杨天惠（宋代）

道闻资水灵山高，仙人羽客时相遭。
送辉老自赤城住圣水
徐大受（宋代）

道人去住本无心，云出空山鹤在阴。试问白莲同净社，何如赤壁卧青林。

叫群孤雁水天阔，啼雪冷猿岩洞深。要勘山门骑佛殿，春风杖锡傥来临。
颂古四十四首
释法泰（宋代）

银椀里盛雪，冰壶含宝月。
纵具四韦陀，到此虚摇舌。
西天令严，此土还别。
吴声子夜歌（一作崔国辅诗，题云古意）
薛奇童（唐代）

净扫黄金阶，飞霜皓如雪。下帘弹箜篌，不忍见秋月。
即席
陆游（宋代）

长鱼腹腴羊臂臑，馋想久矣无秋毫。
今朝林下煨苦笋，更觉此君风味高。
次韵程弟 其六
方岳（宋代）

柴门虽设不曾开，俗面向人三寸埃。却是前溪双白鹭，门关不住又飞来。
太庙观之草
周麟之（宋代）

晓开疏屏望荣光，仰见威灵烛下方。
二本同楹真盛事，三年叠下是殊祥。
好图瑞采增旗帜，更诵灵华续乐章。
拜舞共陈归美颂，喜浮春殿九霞觞。
挽灵隐僧珏月窗
徐集孙（宋代）

秋月只清辉，窗明人不归。
呕心成宿病，蜕骨悟前非。
书偈辞禅院，缄衾寄母闱。
猿啼泉石冷，客泪为君挥。
偈颂一百零二首
释慧远（宋代）

学道如学射，久久自中的。
一句透天关，万机俱丧迹。
虎林漫成四首同吴愧庵作 其三
潘柽章（清代）

圜土初经二月春，薰风又到系维身。流萤夜度绨袍冷，采蕨朝供麦饭新。

敢望左骖归越石，还期长佩拟灵均。多情最是他乡侣，闲谱龟兹慰苦辛。
得木犀
周紫芝（宋代）

三年身在菰蒲里，手把岩花意惘然。折得秋芳香满袖，梦魂常绕故山前。
塞外
述明（清代）

五月犹飞雪，三春未见花。炎风初解冻，夏草渐萌芽。

画角寒声迥，旄头白气斜。楼兰如未斩，不敢顾身家。
江南弄
唐枢（明代）

香拨飞云出绮屏，六幺春软转关轻。房晖远对不堪情。江月明，人不见，数峰青。
静老容安庵二首 其一
孙觌（宋代）

离离风中花，深落任所之。泛泛水中萍，流转复在兹。

静公湖海水，世网那得縻。独有铁石心，不与燥湿移。

巢肩统灵鹊，支床馀老龟。区区了官事，应解笑儿痴。
将至郡城
汪藻（宋代）

花姑溪上问归舟，谢守城边识小楼。两岸垂垂秋色老，渡头人更老于秋。
谴鹊
浦映绿（清代）

片片花飞点绣帏，强拈裙带试腰围。欺人最是檐前鹊，说道当归又不归。
更漏子·秋
张淑芳（宋代）

墨痕香，红蜡泪。点点愁人离思。桐叶落，蓼花残。雁声天外寒。
五桐岭，九溪坞。待到秋来更苦。风淅淅，水淙淙。不教蓬径通。
过东州境见耕
李流谦（宋代）

驱牛耕侧坡，牛困人柰何。
我念田家苦，东州苦理多。
九月二十四日葬弥明于苏州木渎米斗山
郑孝胥（清代）

骨肉须归土，来分木渎山。离魂伤若女，掩坎变衰颜。

湖海聊漂泊，彭殇亦等閒。有谁观季札，左袒便东还。
再和招鹤
魏了翁（宋代）

声色於渠何有哉，银潢刷羽雪皑皑。
天边亦是閒游耳，争向人间问去来。
诗寄兄长并示十二十四舍弟
彭汝砺（宋代）

去年马走途中雪，今日舟行湖上风。吾分自天俱有定，此忧如水自无穷。

谁知云汉双飞雁，自笑江湖一断蓬。祇有綵衣情最乐，复嗟不与弟兄同。
徐尔从谒选水部
倪元璐（明代）

捧出新衔疾马蹄，妇当庙见女离闺。郎官寒得冬为署，天泽沾离水作题。

恰有楼须忆五凤，安知河不立三犀。贺君尺五云霄近，珍重周生到月梯。
葛无怀讣至 其二
释居简（宋代）

静胜知天定，虚明悟物齐。略伸嗟屈蠖，欲吐丧晴霓。

夜雨灯侵幌，春风柳并堤。漫天吹絮尽，一点不沾泥。
秋夕寄诸侄
齐己（唐代）

每到秋残夜，灯前忆故乡。园林红橘柚，窗户碧潇湘。

离别身垂老，艰难路去长。弟兄应健在，兵火里耕桑。
又和后九首
刘克庄（宋代）

忧患长我意智，苦乐随渠业缘。
贵人银烛按乐，书生纸裹见钱。
故端明殿学士工部尚书致仕清源王公挽辞二首 其一
张方平（宋代）

台阁留风论，蕃垣著治功。时皆推旧德，心自信孤忠。

骥骋常疲险，鹏抟不遇风。晚年探妙理，顿看世缘空。
本斋先生挽诗 其一
赵孟頫（元代）

昔我先君子，交游半老儒。词林宗匠在，制阃辅臣须。

晚节风尘际，闲居岁月徂。谬称诗赋善，深痛典刑无。
送张子容进士赴举
孟浩然（唐代）

夕曛山照灭，送客出柴门。惆怅野中别，殷勤岐路言。

茂林予偃息，乔木尔飞翻。无使谷风诮，须令友道存。
寿州十咏 其二 白莲堂
宋祁（宋代）

堂皇敞而华，檐牙照池水。钿叶矗新团，玉莩粲繁蘤。

游鳞竟泼泼，幽石仍齿齿。寄言采秋芳，何必涉江涘。
送灵浩赴江州般若之请三首 其一
葛胜仲（宋代）

甚深真谛不容声，溢水炉峰照坐明。悟般若人居般若，钟鱼都是妙香城。
咏史
陈普（宋代）

关雎泽竭自师陉，直到瓜丘烬六经。户外流虫争掩鼻，当年已作鲍鱼腥。
枕上有感
范成大（宋代）

窗明似月晓光新，被暖如薰睡息匀。
冲雨贩夫墙外过，故应嗤我是何人!
曾公岩
刘克庄（宋代）

广室内嵌空，层峰外巍嵬。
仰视骇悬石，俯践愁滑苔。
古窦风骇骇，阴涧泉洄洄。
飞梁跨其间，上可陈尊罍。
爱凉复畏湿，当暑重裘来。
名岩者谁欤，兄固弟子开。
忆昔建中初，国论几一回。
惜也祖荆舒，卒为清议排。
至今出牧地，姓字留苍崖。
踌躇增叹慨，日入禽声哀。
劝农毕事呈同官 其三
许及之（宋代）

扶犁感尔陇头人，自古民生合在勤。五斗空餐惭令尹，可怜无补及毫分。
送刘定贤良下第赴广陵令
梅尧臣（宋代）

刘蕡不登科，众口诵其策。
得者为之差，闻者为之惜。
摧藏一时屈，论议千古白。
至今简篇中，一字不敢易。
其言究时病，舂刺若戈戟。
引经见大法，非蹈春秋僻。
我朝屡得人，无不升显赫。
乃知所中否。实命系通厄。
中则首公相，人情作冠帻。
否则走仕涂，人情作履舄。
秋风广陵城，千里夷门客，
壮心虽暂失，美宝有时获。
怊怅以送君，致龙翻点额。
尉迟杯（夹钟商，俗名双调赋杨公小蓬莱）
吴文英（宋代）

垂杨径。洞钥启，时见流莺迎。涓涓暗谷流红，应有缃桃千顷。临池笑靥，春色满、铜华弄妆影。记年时、试酒湖阴，褪花曾采新杏。
蛛窗绣网玄经，才石研开奁，雨润云凝。小小蓬莱香一掬，愁不到、朱娇翠靓。清尊伴、人间永日，断琴和、棋声竹露冷。笑从前、醉卧红尘，不知仙在人境。
次韵仲信留别
李洪（宋代）

倦游再闰入都门，喜见隆兴诏令新。
功业讵堪铭日观，龙钟空叹倚天津。
题诗竹阁逢寒食，修禊兰亭及暮春。
我欲扁舟成泛宅，五湖烟月伴渔人。
浣溪沙
曾觌（宋代）

绮陌寻芳惜少年。长楸走马著金鞭。玉楼春醉杏花前。

憔悴如金谁作伴，别离还近养花天。碧云凝处忆婵娟。
盂兰竹枝词 其二
彭廷选（清代）

七宝灯明结綵花，金身丈六曳袈裟。相传孝子方成佛，底事当年早出家。
送方蔚峨表弟重游津门
吴理堂（清代）

使君万里归来后，转瞬河梁又别离。双屐踏残关塞路，一囊收尽古今诗。

沧江明月清尘抱，浊世牢愁托楚辞。两鬓星星人共老，豪情犹似少年时。
送郭广文
林弼（明代）

武安邑小武城如，三载人贤郭校书。有酒斋郎能放鹤，得钱溪校或留鱼。

沙场落日鸦飞急，海国秋风雁过疏。南士秖今多向用，君行努力莫踌躇。
送僧行脚
释慧空（宋代）

赵州送人曾有语，有佛无佛俱莫住。若是金毛师子儿，他家自有通霄路。

因记雪峰行脚时，九上洞山三投子。被风堕笠渠不收，盖天盖地从此始。

两翁从此迹已陈，后世事之如事生。道人即是后来秀，千里脩途宜力行。

勿贤前辈辄自已，当与两翁争重轻。我如老马虽伏枥，喜见此行犹更鸣。
感寓 其八十五
朱诚泳（明代）

公孙为布被，汉人讥诈廉。司马亦布被，举世称大贤。

老聃尝有亦，俭为天下先。俭苟不中礼，魏风有遗篇。

大禹古圣人，至德垂简编。亦有齐晏子，一裘三十年。

何曾独何心，一食费万钱。末俗不可易，临风兴喟然。
春晴
卫博（宋代）

柳梢梅子暗春城，深院谁家曲水横。
海燕未来人斗草，野鸠相唤雨初晴。
韶光纵好都来几，客抱如今作麽生。
风物不堪频检校，晓来花落半阶平。
贤者之孝二百四十首·赵琰
林同（宋代）

礼称亲未葬，丧服不除焉。
食麦断盐味，悲哉四十年。
移花
李纲（宋代）

幽人怜我葺幽轩，为植名花满槛前。须信人穷天未厌，炎晖变作养花天。
同张文焕过吴式贤二十六韵
方回（元代）

退居乏晤语，蒿莱医荆扉。
闉闍一以出，秋色饶清辉。
东鲁有名士，勋厌常旂。
欢言拨簿领，宿约寻郊圻。
小舆信自逸，宁知劳者唏。
遐眺豁蒙蔽，未若联鞍鞿。
沦漪涉浅濑，杳窕穿晴霏。
西成禾稼熟，南宾鸿雁飞。
岁晏苦不乐，来日□已希。
怀人况有愿，渴心奉容徽。
丘园隐君子，结佩纫芳菲。
恬养足道气，悟悦通禅机。
渠石转流水，筑埭临弯崎。
树榉荫书艇，芰荷环钓矶。
复有芦苇丛，江湖思依依。
起予一襟风，万有浮埃微。
设礼古俎豆，执事儒冠衣。
儿侄亦敬客，走趋色无违。
缅怀十年前，杰阁何巍巍。
幻境值革故，高踪甘遁肥。
利达被鼎贵，朝露终易晞。
孰能保令名，百世无评讥。
庄叟适游濠，曾生傲浴沂。
俯仰宇宙间，此会应复稀。
邃刹玩奇刻，乔林媚余晖。
冥冥尘外心，澹然暮忘归。
寄答参寥五首 其五
张耒（宋代）

萧萧江湖客，疏瘦若秋竹。苦心为诗章，日夜挠心腹。

清弦无浮声，促柱有哀曲。湔湔幽严泉，一一清可掬。

人生于文章，初若力不作。及其成欲售，又困瞽者目。

予从吴兴公，乃独获所欲。得意有知赏，幽怀免穷独。

嗟予有所投，痛学自藏覆。子当慰我穷，时寄书数幅。
伤彩饰
苏拯（唐代）

朝见亦光彩，暮见亦光彩。一旦风雨飘，十分无一在。

尔形才似削，尔貌不如昨。本为是凡姿，谁教染丹雘.

虚饰片时间，天意以为恶。物假犹如此，人假争堪作。
李信州挽诗 其一
韩淲（宋代）

一自南台酒，公今成古人。方期千载事，岂料百年身。

从俗心良苦，安时志欲伸。稽山归旐飐，我泪亦沾巾。
杂咏 其三
边浴礼（清代）

西方有圣人，闵世抱忧戚。愿化磨羯鱼，长供众生食。

智者笑荒磨，愚者涉疑惑。我独俯首言，此举世难觌。

茫茫婆罗界，惨惨尚溪刻。但多真杨朱，而无假墨翟。

生齿日繁滋，谁能救饥溺。
送蜀倅杨瑜东归
赵抃（宋代）

倅郡优游得治声，代还东出锦官城。一州和气三年迹，万里寒威十月行。

江外预通乡信喜，仗前归拜帝恩荣。逢今佥用良材日，好使明堂大厦成。
春晴
朱淑真（宋代）

日暖风和明媚天，最宜吟咏入诗篇。
庭花吐蕊红如锦，岸柳飞花白似绵。
深院雕梁巢燕返，高林乔木谷莺迁。
韶光正近清明节，花坞楼台酒旆悬。
饮橘鹤楼追悼沈武功
周筼（明代）

魏水扁舟去复还，春风落日叩禅关。伤心橘鹤楼头醉，不见题诗沈朗山。
寄赠介石沈高士并序
方回（元代）

荦确崎岖峭壁间，险过巫峡更潼关。
石头莫待微相磕，便合收心早早还。
乾明节祝圣寿
四锡（宋代）

皇朝令节号乾明，万国嘻嘻若大庭。
多士进诗随禹贡，千官献酒祝尧龄。
天香晓降闻仙乐，南海秋来见寿星。
黎庶更思瞻盛礼，待封日观禅云亭。
禅人并化主写真求赞
释正觉（宋代）

亡牛刃游，罔象珠得。
沙漠漠而鸥寒，天苍苍而雁没。
登石屏山
陈辉（宋代）

扳萝直上石屏巅，四望凌虚意渺然。俯瞰群山培塿细，遥临万树郁葱连。

溪痕涧壑青芜地，彩色云霞碧落天。极目沧溟东碇外，烟波数点贾人船。
九日宝林塔中作
苏泂（宋代）

瓮头无酒菊花青，千丈苍崖孰与登。从此重阳课茶事，不携儿女只携僧。
秋郊马上二首 其二
刘迎（金朝）

海色楼台市，山容水墨图。风疏水杨柳，烟瘦石菖蒲。

岁熟多同社，村閒绝诟租。平生亦何事，尘土眷吾庐。
游龙山
章康（宋代）

名山久相望，今日为著屐。
到寺第一义，古松互蟠屈。
一一龙蛇形，风雷气萧瑟。
缨络桧两株，皆数百年物。
灯耿青荧荧，像设暗金碧。
空廊极徘徊，老屋共崒兀。
僧房小槃礴，西原访泉石。
于其最幽绝，似可便筑室。
因而思古人，多有爱山癖。
要之亦何为，一赏事已毕。
上方不及登，尚或俟他日。
无非会心处，妙同箭锋直。
山灵谓何如，移文兹不必。
作诗留山中，并可告来辙。
九日同仲求登高有感
彭汝砺（宋代）

曾侍灵芝九日觞，登高从此共凄凉。故乡江外烟波阔，上国云凄道路长。

世事祇催蓬鬓雪，秋风不减菊花黄。坐看鸿雁天涯远，甘醉茱萸盏面香。
零陵春望
柳宗元（唐代）

平野春草绿，晓莺啼远林。
日晴潇湘渚，云断岣嵝岑。
仙驾不可望，世途非所任。
凝情空景慕，万里苍梧阴。
范司马东先生怜仆羁孤客旅邀仆观白鹦鹉复饮之以美酒仆金华贱人也怀恩感意报之以诗
吴孺子（明代）

夫子怜飘泊，相邀过草堂。尊浮桑落酒，鸟出雪衣娘。

石色寒侵户，苔香细入床。醉来如意舞，容得旧疏狂。
鹧鸪天（文秀）
赵彦端（宋代）

绰约娇波二八春。几时飘谪下红尘。桃源寂寂啼春鸟，蓬岛沈沈锁暮云。

丹脸嫩，黛眉新。肯将朱粉污天真。杨妃不似才卿貌，也得君王宠爱勤。
祈雨 其一
叶梦得（宋代）

老农酣歌望扪腹，旱魃何为敢予毒。九渊再拜款神龙，仰空但见屯云簇。

天公爱民亦自惜，我愧无功神弗福。愿看一洗注天瓢，未须震暴如车轴。
穿西山之背度环玉亭出惜别门取归道
王世贞（明代）

青虹跨高岭，雌霓隐其下。傍穿度窈窕，忽上得潇洒。

钓矶字忘鱼，亦复无钓者。万玉出素妆，微红露妖冶。

俄为出山路，使我恨眼踝。一步一回首，谁能遽成舍。
贺新郎（感怀）
李南金（宋代）

流落今如许。我亦三生杜牧，为秋娘著句。先自多愁多感慨，更值江南春暮。君看取、落花飞絮。也有吹来穿绣幌，有因风、飘坠随尘土。人世事，总无据。

佳人命薄君休诉。若说与、英雄心事，一生更苦。且尽樽前今日意，休记绿窗眉妩。但春到、儿家庭户。幽恨一帘烟月晓，恐明年、雁亦无寻处。浑欲倩，莺留住。
偈颂十一首
释了演（宋代）

昨日闹浩浩，今朝静悄悄。
静悄悄处闹浩浩，闹浩浩处静悄悄。
晚春出箭溪二首
陆九渊（宋代）

长蹊窈窕晴沙暖，绿树交加细草香。
归去不缘吾兴尽，月明应得更褰裳。
送僧
释重顯（宋代）

澄江依棹碧光流，风冷蒹葭雨乍收。
别夜新吟许谁约，白苹汀上月陵秋。
鹤林玉露纪王荆公晚归钟山放鱼诗或因刺一绝余亦效次
赵完璧（明代）

相业当年负读书，一番新法太迂疏。苍生望绝公孙惠，何事终山学放鱼。
和虚斋劝农十诗
郑清之（宋代）

晓梦吟成望帝归，征鞍未许柳丝知。
笑听鄮岭春禽哢，去博延英午漏迟。
题赵昌父山居八咏·已矣轩
杨万里（宋代）

蛮触无休日，菟裘有别天。
抚松非已矣，釆菊未悠然。
次韵和复古春日五绝句
司马光（宋代）

家藏歌吹只西邻，吹落梅花歌落尘。
百叶桃开深院里，输它白发有情人。
宫词一百首
岳珂（宋代）

曲台称制会群儒，郊庙休疑聚论殊。
却笑执经俟临决，枉教白虎议西都。
早春寄择之
强至（宋代）

北陆寒威尽，东郊昼景添。
风和引禽哢，水暖出鱼潜。
草木回生意，乾坤待泽渐。
宁知岩谷下，经岁叹才淹。
生秋诗用元微之生春诗韵 其十八
弘历（清代）

何处生秋早，秋生古寺中。拈来参指月，动处悟幡风。

底用悲潘岳，谁能识懒融。孤云与片石，随意是禅丛。
好事近·雪里晓寒浓
赵士暕（宋代）

雪里晓寒浓，已见蜡梅初折。应是月娥仙挂，与娇魂香魄。玉人是鬓一枝斜，不忍更多摘。酒面暗沈疏影，照鹅儿颜色。
小轩新构枕白莲池即碧莲也一丘岿然池上三方皆竹闲居偶成四章 其一
王世贞（明代）

壁画白莲社，池种白莲花。清梵既已毕，浊醪徐当赊。

远公故不禁，陶令亦无他。从此西方路，还应置酒家。